Foto’s: Onwettige straatwedren eindig tragies vir ‘deelnemer’Nooddienswerkers op die toneel. Foto: Verskaf ŉ Man wat na bewering Sondag in die vroeë oggendure aan ŉ onwettige straatwedren in Kaapstad deelgeneem het, is dood nadat hy glo beheer oor sy motor verloor en gebots het. Volgens JP Smith, burgemeesterskomiteelid van veiligheid en sekuriteit, het die ongeluk omstreeks om 01:30 op 24 Mei in Ou Strandfonteinweg, tussen Klipweg en 5de laan, naby Ottery plaasgevind. “Die motoris het tydens die wedren beheer oor sy motor verloor en verskeie verkeerstekens langs die pad getref,” het Smith Maandag gesê. Die motor wat gebots het. Foto: Verskaf Die stad se verkeersdiens moes die pad sluit weens die aantal toeskouers wat op die ongelukstoneel saamgedrom het. Die man is omstreeks 03:00 dood verklaar. Die man se naam en ouderdom is nog nie bekendgemaak nie. Smith het sy medelye teenoor die man se familie en vriende uitgespreek. “Dit is hartseer, want dié tragedie kon verhoed word. Ons kry baie kritiek van motorgeesdriftiges oor ons wetstoepassingpogings, maar ek hoop dat hierdie voorval mense van die gevare van onwettige straatwedrenne bewus sal maak. Daar was honderde toeskouers langs die pad toe die voorval plaasgevind het en ek sidder om te dink hoeveel erger die nagevolge sou wees as die toeskouers getref is,” het hy bygevoeg. Verkeersbeamptes het op dieselfde dag in die Ottery-omgewing twee mense in hegtenis geneem vir roekelose of nalatige bestuur en 12 mense vir dronkbestuur. Altesaam 407 verkeersboetes is vir verskeie oortredings uitgereik.